b'\n_START_ARTICLE_\nTurpanska depresija\n_START_SECTION_\nGeologija in relief\n_START_PARAGRAPH_\nTurpanska kotlina je v vzhodnem delu pogorja Tien\xc5\xa1an. Zajema povr\xc5\xa1ino 50.000 kvadratnih kilometrov. V okolici so pogorja: osrednji Tien\xc5\xa1an na zahodu, Bogda Shan na severozahodu, Haerlike Shan na severozahodu in Jueluotage Shan na jugu. Poleg okoli\xc5\xa1kih gorskih verig le\xc5\xbeita \xc5\xa1e D\xc5\xbeungarska kotlina na severu in Tarimska kotlina na jugu._NEWLINE_Nekateri geografi uporabljajo tudi izraz kotlina Turpan-Hami, vklju\xc4\x8dujo\xc4\x8d poleg Turpanske depresije tudi depresijo Hami, ki je vzhodno od turpanske in jugozahodno od mesta Hami, z grebenom Liaodong, ki lo\xc4\x8duje obe depresiji._NEWLINE_Turpanska kotlina je nastala v stri\xc5\xbeni coni v poznem permu zaradi gibanja vzhodnoevropskega in angarskega kratona. Kasneje je bila deformirana s trkom indijske in evrazijske plo\xc5\xa1\xc4\x8de v kenozoiku. V poznej\xc5\xa1i deformaciji je prelomni pas stekel od vzhoda proti zahodu, zato so sredi kotline nastale Gore\xc4\x8de gore. Te gore so 98 km dolge in 9 km \xc5\xa1iroke; najvi\xc5\xa1ji vrh dose\xc5\xbee vi\xc5\xa1ino 831,7 m nad morsko gladino. V bli\xc5\xbeini Turpana je vulkan Turfan._NEWLINE_V sredi\xc5\xa1\xc4\x8du kotline le\xc5\xbei jezero Ajding (Jezero mese\xc4\x8dine), ki je -154,5 m pod morsko gladino, kar je \xc5\xa1esta najni\xc5\xbeja povr\xc5\xa1ina na Zemlji. To je najni\xc5\xbeja to\xc4\x8dka na Kitajskem._NEWLINE_Shihongtansko nahajali\xc5\xa1\xc4\x8de uranove rude je na jugozahodnem robu Turpanske depresije, pribli\xc5\xbeno 35 km jugozahodno od mesta Turpan.\n_START_SECTION_\nZgodovina\n_START_PARAGRAPH_\nStaro mesto Gaochang je bilo klju\xc4\x8dna to\xc4\x8dka na starodavni Svilni cesti in sega v 1. stoletje pred na\xc5\xa1im \xc5\xa1tetjem. Uni\xc4\x8deno je bilo v vojnah v 14. stoletju. Jame Bezeklikovih tiso\xc4\x8derih Bud, ki so v dolini Mutou v Gore\xc4\x8dih gorah, pribli\xc5\xbeno 30 km vzhodno od mesta Turpan, so bile izklesane v skalo v obdobju od dinastije Tang do dinastije Yuan (13. stoletje). Jame so znane po freskah, ki jih je \xc5\xa1e vedno mogo\xc4\x8de najti v pribli\xc5\xbeno 40 od 77 znanih jamah. Pu\xc5\xa1\xc4\x8davsko podnebje pripomore k ohranjanju vsebin starih grobnic Astana-Karakhoja, ki so pribli\xc5\xbeno 6 km od starodavnega mesta Gaochang. Grobnice so bile namenjene plemi\xc4\x8dem, uradnikom in drugim, ki so bili tam v \xc4\x8dasu dinastije Zahodni Jin do sredine dinastije Tang.\n_START_SECTION_\nPodnebje\n_START_PARAGRAPH_\nTurpanska kotlina ima ostro kontinentalno pu\xc5\xa1\xc4\x8davsko podnebje, v katerem je padavin veliko manj kot potencialnega izhlapevanja. V mestu Turpan je julij najbolj vro\xc4\x8d mesec s 24-urno povpre\xc4\x8dno temperaturo 32,2 \xc2\xb0C in januarsko najhladnej\xc5\xa1o povpre\xc4\x8dno temperaturo -7,6 \xc2\xb0C. Mese\xc4\x8dne padavine so najvi\xc5\xa1je v juniju, 2,9 mm, najni\xc5\xbeje pa v februarju in aprilu 0,5 mm. Povpre\xc4\x8dna letna koli\xc4\x8dina padavin je samo 15,7 mm, padajo le 13 dni na leto. V nasprotju s tem je potencialna letna hitrost izhlapevanja 3000 mm. Zaradi svojih podnebnih razmer obmo\xc4\x8dje v\xc4\x8dasih velja za eno od pe\xc4\x8di Kitajske.\n_START_SECTION_\nVegetacija in kmetijstvo\n_START_PARAGRAPH_\nNa obre\xc5\xbeju jezera Ajdingkol lahko najdemo trsti\xc4\x8devje, tamari\xc5\xa1e, \xc5\xa1\xc4\x8dirovko Haloxylon, pa tudi drugo grmi\xc4\x8devje in plevel. Dale\xc4\x8d od virov vode ni vegetacije, zato je kmetijstvo omejeno na oazo in je odvisno od prefinjenega namakalnega sistema, imenovanega karez ali turpanski vodni sistem. Namakalna voda prihaja iz okoli\xc5\xa1kih gorskih obmo\xc4\x8dij, zlasti od letnega taljenja snega. Sistem sestavljajo vodnjaki, podzemni kanali, zemeljski kanali in majhni rezervoarji, ki uporabljajo naravni nagib terena za vzdr\xc5\xbeevanje pretoka vode in vodijo naravnost do rastlin, medtem ko minimizirajo izhlapevanje vzdol\xc5\xbe poti. Zgodovinski zapis sistema sega do dinastije Han. Na obmo\xc4\x8dju je \xc5\xa1e 1100 vodnjakov in kanalov skupne dol\xc5\xbeine ve\xc4\x8d kot 5000 kilometrov. Poleg Velikega zidu in Velikega prekopa velja za enega od treh velikih starih projektov na Kitajskem. Nedavno je izkori\xc5\xa1\xc4\x8danje podzemne vode z vodnjaki povzro\xc4\x8dilo splo\xc5\xa1en padec podtalnice in \xc5\xa1tevilni sistemi so presahnili. Kmetovanje v Turpanski kotlini je \xc5\xa1e posebej znano po pridelavi sadja. Zaradi suhih in vro\xc4\x8dih razmer ima sadje, pridelano v depresiji, zelo visoke koncentracije sladkorja. Tradicionalno ga obdelujejo s su\xc5\xa1enjem v odprtih su\xc5\xa1ilnih pe\xc4\x8deh. Gojeno sadja obsega murve, breskve, marelice, jabolka, granatno jabolko, hru\xc5\xa1ke, fige, orehe, pa tudi grozdje, lubenice in dinje. Med sadjem izstopa grozdje: ve\xc4\x8d kot 100 sort grozdja se goji na tem obmo\xc4\x8dju in predstavlja 90\xc2\xa0% kitajskega grozdja brez ko\xc5\xa1\xc4\x8dic. Drugi posebni kmetijski pridelki v regiji so melone Donghu Hami in bomba\xc5\xbe Gossypium hirsutum.'